Rosa Lund (EL), 2014-03-18:
I Enhedslisten har vi det sådan, at en af de største styrker ved de frie skoler i Danmark er den forankring, som skolen, som eleverne, som lærerne, og som forældrene har, og at skolerne er stærke fællesskaber, som er præget af både engagement og opbakning.
Samtidig er det en stor styrke, at der i de frie skoler er plads til, at skolerne kan vælge, hvilken pædagogisk og didaktisk tænkning de vil tilrettelægge netop deres skole ud fra.
Det er en styrke både for skolerne og for samfundet, at der hele tiden udvikles nye tanker for både skoleindretning og skoleudvikling.
De frie skoler udgør en alternativ værdimæssig tænkning og har potentiale til at udvikle hele skoleverdenens indretning.
De frie skoler kan og, mener jeg også, skal være med til at udfordre den måde, som folkeskolen er indrettet på, og den måde, som vi tænker skole og læring på.
I Enhedslisten så vi f.eks. gerne, at den indflydelse, som både lærere, elever og forældre har i de frie skoler, også gjorde sig gældende i den almindelige folkeskole.
Når det så er sagt, er de frie skoler jo meget forskellige.
Det er en styrke, men jeg mener også, det er en svaghed.
Der findes altså frie skoler i det her land, som ikke løfter et socialt ansvar, og i Enhedslisten vil vi sådan set gerne forpligte skolerne på i højere grad at løfte et socialt ansvar, så de bl.a. ikke kan sortere i de elever, der kommer ind.
I Enhedslisten mener vi ikke, der er behov for at øge den økonomiske støtte, hverken til private eller til frie skoler.
Når det er sagt, vil jeg da også sige, at vi uden tvivl arbejder for at få fjernet de forringelser, som den tidligere VK-regering lagde ned over både de frie skoler og højskolerne og sådan set næsten hele vores uddannelsessystem med det, der så ironisk er kaldt genopretningspakken.
Det lykkedes ikke for os på finansloven for 2013, og vi var som bekendt ikke med til at lave finanslov sidste år.
I Enhedslisten ønsker vi, at de frie skoler er et værdimæssigt alternativ til folkeskolen og ikke bare private udgaver af folkeskolen.
Desværre sker det ofte i dag, at folkeskoler bliver lukket, og at frie skoler skyder op, fordi forældrene og lokalsamfundet har behov for, at skolerne er der, og det er en ærgerlig udvikling, der svækker vores folkeskole.
Den ærgerlige udvikling er jo ikke, at der kommer frie skoler.
Den ærgerlige udvikling er, at der er så mange folkeskoler, der må lukke.
Vi håber på og arbejder for at styrke folkeskolen i en sådan grad, at forældres valg af frie skoler bliver et tilvalg af den frie skole og ikke et fravalg af folkeskolen.
I Enhedslisten mener vi, at også højskolerne er en meget vigtig del af den danske uddannelsestradition.
De er med til at sikre, at dannelse og demokratisk dannelse i vores uddannelsessystem fylder meget, og derfor mener vi også, at højskolerne burde kunne være en del, burde kunne høre under det uddannelsespålæg, som bliver lagt på unge mennesker i forbindelse med den nye kontanthjælpsreform.
Og jeg synes da, at de partier, som er til stede herinde, som står heroppe på den her talerstol og taler pænt og højt og flot om højskolerne, og som er en del af kontanthjælpsreformen, skulle overveje, om ikke det var fornuftigt, at højskolerne sådan set kunne spille ind med uddannelsestilbud til unge uden uddannelse og uden arbejde.
Det arbejder vi i hvert fald for i Enhedslisten.
Også hvad højskolerne angår, arbejder vi for at få fjernet de forringelser, som højskolerne er blevet pålagt fra genopretningspakken, ligesom vi arbejder for, at de forringelser, der ellers lå i genopretningspakken, f.eks. på VEU-godtgørelsen, også bliver fjernet.